วัดอัปสรสวรรค์ วัดอัปสรสวรรค์ เป็นวัดโบราณ สร้างโดยเศรษฐีชาวจีนชื่อ อู๋ ชาวบ้านเรียก วัดอู๋ หรือวัดจีนอู๋ ต่อมาออกเสียงเปลี่ยนไปเป็น วัดหมู ในสมัยรัชกาลที่ ๓ เจ้าจอมน้อย (สุหรา นากง) ธิดาเจ้าพระยาพลเทพ (ฉิม) ปฏิสังขรณ์อุทิศ ส่วนกุศลแด่บิดา ต่อมารัชกาลที่ ๓ โปรดพระราชทานพระราชทรัพย์ส่วนพระองค์ ให้สถาปนาใหม่ทั้งวัด เพื่อเป็นที่ระลึกแด่เจ้าจอมน้อย พระราชทานนามว่า วัดอัปสรสวรรค์ และได้พระราชทานพระพุทธรูป ปางฉันสมอ มาประดิษฐานไว้ในวัดนี้ ต่อมาพระวิเชียรกวี(รอด) เจ้าอาวาสได้สร้างศาลาการเปรียญและหอพระไตรปิฎก ถึงสมัยพระพุทธพยากรณ์(เจริญ อุปติสฺโส) เป็นเจ้าอาวาส ได้บูรณปฏิสังขรณ์พระอุโบสถ พระวิหาร ศาลาการเปรียญ เสนาสนะ ถนนหน้าพระอุโบสถ สร้างโรงเรียนพระปริยัติธรรม เขื่อนคอนกรีตหน้าวัด ศาลาหน้าพระวิหารและศาลาโถง เจ้าจอมเพิ่ม (ในรัชกาลที่ ๕) ปฏิสังขรณ์ศาลาหน้าพระอุโบสถ สถานะและที่ตั้ง วัดอัปสรสวรรค์เป็นพระอารามหลวงชั้นตรีชนิดวรวิหาร ตั้งอยู่เลขที่ ๑๗๙ แขวงปากคลองภาษีเจริญ เขตภาษีเจริญ กรุงเทพมหานคร มีที่ดินตั้งวัด เนื้อที่ ๖ ไร่ ๓ งาน ๘๐ ตารางวา ที่มา : วัดอัปสรสวรรค์. (๒๕๖๔). ใน กรมการศาสนา , พระอารามหลวง เล่ม ๑. (หน้า .๒๕๖-๒๕๘). ผู้แต่ง.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix